## Educació adjudica plaça definitiva a 1.740 docents després de la repetició del concurs de trasllats nacional 2022-2023

*** Conselleria i Ministeri van arribar a un acord el mes de febrer passat per a repetir el concurs, ja que el Consell del Botànic no va oferir totes les places disponibles
* La presa de possessió en les destinacions obtingudes tindrà lloc en data d’1 de setembre de 2024 però amb efectes de l’1 de setembre de 2023**

La Conselleria d’Educació, Universitats i Ocupació ha adjudicat plaça definitiva a 1.740 docents després de la repetició del concurs de trasllats nacional de Secundària i altres cossos 2022-2023.

La repetició del concurs, la resolució del qual ha sigut publicada este divendres en el *Diari Oficial de la Generalita*t (DOGV) ha sigut conseqüència de sentències judicials després de les denúncies de sindicats que van alertar que el Govern del Botànic no havia oferit totes les places disponibles. Des de l’arribada del nou equip a la Conselleria d’Educació, la interlocució amb el Ministeri d’Educació ha sigut constant per a poder executar la repetició del concurs, i es va arribar a un acord el mes de febrer passat.

En total, dels 1.740 docents adjudicats n’hi ha 544 que repetixen destinació, 424 la canvien i 772 són de nova adjudicació. “Hem posat fi a un problema heretat del govern anterior, una repetició per sentència ja que no es van traure totes les vacants i que és la primera vegada que ocorre. I ho hem fet de la manera més ràpida possible per a no vulnerar els drets dels participants”, ha afirmat la directora general de Personal Docent, Sonia Sancho.

Esta adjudicació afecta personal funcionari docent dels cossos de catedràtics i professors d’Ensenyament Secundari, de professors tècnics de Formació Professional, de catedràtics i professors d’escoles oficials d’idiomes, de catedràtics i professors de Música i Arts Escèniques, i de catedràtics, professors i mestres de taller d’Arts Plàstiques i Disseny.

La presa de possessió en les noves destinacions obtingudes tindrà lloc amb data d’1 de setembre de 2024 però amb efectes de l’1 de setembre de 2023. El cessament en l’anterior destinació de procedència es produirà en data 31 d’agost de 2024 però amb efectes de data de cessament de 31 d’agost de 2023.

D’altra banda, el DOGV d’este divendres publica el nomenament dels 404 tribunals per al procés de les oposicions al cos de mestres i l’adquisició de noves especialitats de 2024.

Fecha: 10/05/2024